Brandstigters verwoes nóg ŉ skool in MpumalangaFoto: SAPD Nóg ŉ skool in Mpumalanga is verwoes nadat dit deur onbekende boosdoeners aan die brand gesteek is. Dit kom nadat twee skole in Siyabuswa die afgelope naweek aan die brand gesteek is, glo weens ontevredenheid oor die uitslae van tussenverkiesings in die gebied. Sers. Gerald Sedibe, woordvoerder van die polisie, het gesê ondanks ŉ waarskuwing van die polisie dat brandstigting nie geduld sal word nie, is die Lethukuthula Primary School in Matsulu Dinsdag aan die brand gesteek. Vier klaskamers en ŉ stoorkamer by dié skool is verwoes. “Dit lyk of sommige lede van die gemeenskap nie gehoor wil gee aan die polisie se waarskuwings nie,” het Sedibe gesê. Maroela Media het vroeër berig Sello Matshoga, woordvoerder van die ANC in die Nkangala-streek, het gesê gewelddadige betogings het Donderdag in Siyabuswa begin nadat die Onafhanklike Verkiesingskommissie (OVK) aangekondig het dat die ANC-kandidaat, Phumzile Mnguni, die onafhanklike kandidaat, Lucky Ntuli, geklop het. “ŉ Groep mense het die straat versper en na die plaaslike kantoor van die OVK opgeruk. Die groep beweer die uitslag is nie die ware weerspieëling van die tussenverkiesing nie. Ons sê ons het wyk 7 regverdig gewen en hulle moet hof toe gaan as hulle nie tevrede is nie,” het Matshoga gesê. Dit is nie in dié stadium duidelik of die voorval in Matsulu, wat ongeveer 340 km van Siyabuswa geleë is, ook met ontevredenheid oor tussenverkiesingsuitslae verband hou nie. Enigiemand met inligting oor die brandstigting in Siyabuswa word versoek om kol. Kgobeng Magakwe by 082 302 6621 te bel. Om inligting deur te gee oor die voorval by Matsulu kan sers. Elvis Shiba by 082 793 7141 gebel word.